Bratislava 25. septembra (TASR) – Prínos športovania v prírode pre Európu bude hlavnou témou 2. ročníka celoeurópskeho stretnutia o športoch a voľno-časových aktivitách v prírode (outdoor sports) s názvom Nature & Sports Euro'Meet 2013, ktoré sa bude konať od 2. do 4. októbra 2013 v Liptovskom Mikuláši. Informovali o tom dnes v Bratislave zástupcovia organizačného tímu podujatia Euro'Meet 2013 a Slovenskej agentúry pre cestovný ruch (SACR).
Podujatie, ktoré sa koná aj pod gesciou francúzskeho ministerstva športu, sa po šiestich ročníkoch so zahraničnou účasťou a miestom konania vo Francúzsku pretransformovalo na medzinárodnú konferenciu a po prvýkrát sa uskutoční v krajine východnej Európy. Mesto Liptovský Mikuláš bude hostiteľom podujatia na základe medzinárodného tendra. O usporiadanie akcie sa uchádzali aj regióny Bas-Rhin (Francúzsko, Nemecko, Švajčiarsko) a Pau-Pyrénées (Francúzsko, Španielsko).
"Myslíme si, že Liptovský Mikuláš a Tatry majú ideálne prostredie pre outdoorové športy a voľno-časové aktivity v prírode. Tie sa tam aj robia, možnosti sú však trochu nevyužité. Chceme preto načerpať zahraničné skúsenosti z alpskej a pyrenejskej oblasti, zistiť, ako funguje súžitie športov a prírody v Európe a ako by sa malo ďalej rozvíjať," uviedol marketingový manažér Euro'Meet 2013 Miroslav Parobek.
"SACR vidí v podujatí Euro'Meet úžasnú šancu na propagáciu Slovenska v zahraničí. Hlavnou úlohou agentúry je robiť prezentácie Slovenska doma a vo svete, a preto sme sa rozhodli podporiť toto podujatie. V tomto prípade platí, že "raz vidieť je lepšie ako stokrát počuť", poznamenal riaditeľ sekcie marketingu cestovného ruchu SACR Jozef Brngál.
Odborníci zo 16 krajín a Slovenska si budú vymieňať skúsenosti a podnety v štyroch základných témach, a to Outdooorové športy v chránených prírodných oblastiach, Vzdelávanie a výučba športov v prírode, Buď šťastný, buď zdravý – buď v prírode a Trvalý regionálny rozvoj a outdoorové športy. Hosťami podujatia budú aj zástupcovia Európskej komisie pre životné prostredie, vzdelávanie a kultúru.
UPOZORNENIE: TASR ponúka k správe zvukový záznam, fotoreportáž a videozáznam.